V y h o d n o t e n i e
pripomienok z medzirezortného pripomienkového konania k Národnému programu výchovy a vzdelávania v Slovenskej republike 
na najbližších 15 až 20 rokov
––––––––––––––––––––––––––––––––––––––––––––––––––––––––––––––––––––––––––––––––

	Národný program výchovy a vzdelávania v Slovenskej republike na najbližších 15 až 20 rokov bol odoslaný na medzirezortné pripomienkové konanie listom ministra školstva SR číslo 549/2001 - sekr. Vzhľadom na to, že niektoré pripomienky sme neakceptovali, odbor vládnej agendy Úradu vlády SR listom číslo 4071/2001 z 8. júna 2001 nás požiadal, aby sme tie pripomienky, ktoré neboli akceptované s príslušnými ústrednými orgánmi prerokovali.
	Na základe vyššie uvedeného predkladáme nasledovné vyhodnotenie:

I.	Pripomienky Ministerstva zahraničných vecí SR, Ministerstva obrany SR, Ministerstva zdravotníctva SR, Ministerstva pôdohospodárstva SR, Ministerstva práce, sociálnych vecí a rodiny SR boli akceptované v plnom rozsahu. 

II.	Ministerstvo vnútra SR požadovalo, aby Realizačný dokument k NPVV bol prílohou k materiálu. Ministerstvo vnútra SR od tejto požiadavky po dvojstrannom rokovaní ustúpilo. 

III.	Za účelom prerokovať pripomienky ostatných ústredných orgánov štátnej správy MŠ SR zvolalo k tejto problematike na úrovni generálneho riaditeľa sekcie základných a stredných škôl a školských zariadení pracovné rokovanie, ktoré sa konalo 28. júna 2001 na Ministerstve školstva SR. Na tomto pracovnom rokovaní sa podrobne posúdili  a prekonzultovali pripomienky, ktoré neboli z pohľadu Ministerstva školstva SR akceptované. 
	Dospelo sa k nasledovným záverom:
1.	MŠ SR zobralo na vedomie list MK SR číslo 392/2001 - 300, ktorým  oznamujú, že na svojich pripomienkach netrvajú, 
2.	Požiadavka  Ministerstva životného prostredia SR v tom, aby ich nominant bol zastúpený v Národnej kurikulárnej rade bola akceptovaná, 
3.	S Ministerstvom hospodárstva SR a Ministerstvom dopravy, pôšt a telekomunikácií SR sa dospelo k zhode v tom, že ich pripomienky, ktoré neboli akceptované majú charakter odporúčania, a preto na ich zapracovaní netrvajú, 
4.	Ministerstvo financií SR, Ministerstvo výstavby a regionálneho rozvoja SR a Ministerstvo pre správu a privatizáciu národného majetku SR sa aj napriek včasnému doručeniu pozvánky na rokovanie nedostavili, čo sa  posudzuje tak, že na pripomienkach, ktoré sa neakceptovali, netrvajú. 

IV.      Pripomienky   Ministerstva   spravodlivosti SR   boli na  pracovnom rokovaní k vyhodnoteniu 	medzirezortného pripomienkového konania podrobne posúdené a prediskutované. Aj napriek 	tomu však nedošlo k dohode. 
  1.    Navrhuje sa zvýšiť podiel prijímaných žiakov základných škôl na gymnáziá minimálne na   35%
              Vyhodnotenie:  pripomienka sa neakceptuje. Navrhovaný 30%- tný podiel žiakov základných škôl   prijímaných na gymnáziá sa považuje za optimálny vzhľadom k pomeru všeobecného a odborného vzdelávania ako aj na možnosti prijímania absolventov gymnázií na vysoké školy. 
2.	Navrhuje sa zaviesť vyučovanie predmetu náboženská výchova v alternatíve s etickou                      výchovou na I. stupni ZŠ ako povinný predmet. V tejto súvislosti sa navrhuje vykonať potrebné zmeny v realizačnom pláne národného programu výchovy a vzdelávania. 
Vyhodnotenie:  pripomienka sa neakceptuje. Prípadné riešenie tejto problematiky je možné prostredníctvom kurikulárnej transformácie (obsahovej prestavby) výchovy a vzdelávania v nasledujúcom období. 
3.	Navrhuje sa  zabezpečiť financovanie neštátnych škôl (súkromné školy a cirkevné školy) tak, aby bolo rovnaké ako na štátnych školách. 
	Vyhodnotenie: pripomienka sa neakceptuje. Uvedená problematika je v materiáli v súlade s Programovým vyhlásením vlády SR kde je uvedené, že vláda zabezpečí, aby úroveň financovania súkromných,    cirkevných a štátnych škôl bola porovnateľná. Financovanie škôl je komplexne riešené v návrhu zákona o financovaní školstva, v ktorom je financovanie neštátnych škôl za určitých podmienok rovnaké so štátnymi školami. 

	Rozporné stanoviská boli prekonzultované v rámci rozporového konania na úrovni ministra školstva a ministra spravodlivosti dňa 13.7.2001. Rozporové konanie nebolo ukončené a dospelo sa iba k záveru, že obaja ministri budú pokračovať v rokovaní aj v nasledujúcom období a o výsledku tohto rokovania budú informovať vládu SR. Táto skutočnosť nebráni prerokovaniu materiálu vo vláde SR, ktorá zaujme k predmetnej veci konečné stanovisko. 

V.       Národný program výchovy a vzdelávania v Slovenskej republike na najbližších 15 až 20 rokov bol prerokovaný 25. júna 2001 v Hospodárskej rade vlády SR a 29. júna 2001 v Rade hospodárskej a sociálnej dohody. Pripomienky z vyššie uvedených orgánov sú do národného programu zapracované. Hospodárska rada vlády SR ako aj Rada hospodárskej a sociálnej dohody odporučili národný program prerokovať vo vláde SR ako aj prijať navrhované uznesenia.